b'\n_START_ARTICLE_\nDalian\n_START_SECTION_\nZemljopisne odlike\n_START_PARAGRAPH_\nDalian je smje\xc5\xa1ten na najju\xc5\xbenijoj to\xc4\x8dki poluotoka Liaodong, nasuprot poluotoka Shandong s kojim dijeli Bohajsko more od Korejskog zaljeva.\n_START_SECTION_\nPovijest\n_START_PARAGRAPH_\nModerni Dalian potje\xc4\x8de iz malog ribarskog mjesta Qingniwaqiao (kineski: \xe9\x9d\x92\xe6\xb3\xa5\xe6\xb4\xbc\xe6\xa1\xa5; pinyin: Q\xc4\xabngn\xc3\xadw\xc4\x81qi\xc3\xa1o; doslovno: \xe2\x80\x9eMost preko cijan blatne mo\xc4\x8dvare\xe2\x80\x9d), koje je danas tek jedno od \xc4\x8detvrti Daliana. Qingniwaqiao je bio va\xc5\xbena luka u 6. stolje\xc4\x87u zahvaljuju\xc4\x87i povoljnom geografskom polo\xc5\xbeaju. Dinastija Qing ga je iskoristila kao baznu luku svoje Sjeverne flote tijekom Prvog kinesko-japanskog rata 1894. god._NEWLINE_Rusko Carstvo je izgradilo trgova\xc4\x8dki grad za iznajmljeno podru\xc4\x8dje Kwantung nakon \xc5\xa1to je 1898. preuzelo kontrolu i nazvala ga Daljnji (ruski: \xd0\x94\xd0\xb0\xd0\xbb\xd1\x8f\xd0\xbd\xd1\x8c), tj. \xe2\x80\x9eUdaljeni\xe2\x80\x9d, \xc5\xa1to se odnosilo na udaljenu lokaciju grada. Daljnji je, zajedno s Vladivostokom, bio jedan od krajnjih to\xc4\x8daka Transsibirske \xc5\xbeeljeznice. _NEWLINE_Nakon Rusko-japanskog rata, ovaj lu\xc4\x8dki je grad do\xc5\xa1ao pod japansku kontrolu od 1905. do 1945. godine i nazvan je Dairen (japanski: \xe5\xa4\xa7\xe9\x80\xa3 \xe5\xb8\x82, Dairen-shi). Grad je procvjetao izgradnjom Transmand\xc5\xbeurijske \xc5\xbeeljeznice s kojom je povezan kroz Harbin na sjeveru. Nakon Drugog svjetskog rata gradom su prvi put zajedni\xc4\x8dki upravljali Kina i Sovjetski Savez, a vra\xc4\x87en je u nadle\xc5\xbenost Kine 1955. godine._NEWLINE_Od 1950. grad se spojio s obli\xc5\xbenjim gradom-lukom L\xc3\xbcshun (\xe6\x97\x85\xe9\xa1\xba\xe5\xb8\x82 L\xc7\x9ash\xc3\xb9n Sh\xc3\xac), poznat i kao Port Arthur (\xe4\xba\x9a\xe7\x91\x9f\xe6\xb8\xaf Y\xc3\xa0s\xc3\xa8 G\xc7\x8eng; ruski: \xd0\x9f\xd0\xbe\xd1\x80\xd1\x82-\xd0\x90\xd1\x80\xd1\x82\xd1\x83\xd1\x80) ili Ryojun (japanski: \xe6\x97\x85\xe9\xa0\x86) i nastao je grad L\xc3\xbcda (\xe6\x97\x85\xe5\xa4\xa7 L\xc7\x9ad\xc3\xa0; slo\xc5\xbeenica od prvih slogova imena gradova Lushan i Dalian), koji je 5. o\xc5\xbeujka 1981. ponovno preimenovan u Dalian._NEWLINE_Dalian je posebna ekonomska zona od 1984. godine.\n_START_SECTION_\nZnamenitosti\n_START_PARAGRAPH_\nDalian je popularna destinacija me\xc4\x91u doma\xc4\x87im turistima i stranim posjetiteljima, posebno iz Japana, Ju\xc5\xbene Koreje i Rusije. Njegova blaga klima (prosje\xc4\x8dna temperatura od 10 \xc2\xb0C) i mnogo pla\xc5\xbea, kao i njegova va\xc5\xbenost u modernoj povijesti Kine privla\xc4\x8de brojne turiste. Godine 2007. Svjetska turisti\xc4\x8dka organizacija ga je proglasila za jedan od tri najbolja kineska turisti\xc4\x8dka grada, zajedno s Hangzhouom i Chengduom_NEWLINE_Danas Dalian ima ve\xc4\x87inu arhitekture u zapadnja\xc4\x8dkim stilovima, kao \xc5\xa1to su japanske klasicisti\xc4\x8dke zgrade na trgu Zhongshan (\xe4\xb8\xad\xe5\xb1\xb1 \xe5\xb9\xbf\xe5\x9c\xba). Dalian je prepun i parkova, kao \xc5\xa1to su: Oceanski park Laohutan (\xe8\x80\x81\xe8\x99\x8e\xe6\xbb\xa9 L\xc7\x8eoh\xc7\x94t\xc4\x81n), Geolo\xc5\xa1ki park H\xc4\x93ish\xc3\xadji\xc4\x81o (\xe9\xbb\x91\xe7\x9f\xb3\xe7\xa4\x81) gdje je smje\xc5\xa1ten Prirodoslovni muzej Daliana, \xc5\xa0umski zoolo\xc5\xa1ki vrt Dalian, Sunasia oceanski svijet, slikovito podru\xc4\x8dje Bangchuidao, Dalian Discovery Kingdom i dr.\n_START_SECTION_\nGospodarstvo\n_START_PARAGRAPH_\nDalian je najbogatiji grad u provinciji Liaoning i jedan od najbogatijih u Kini, zahvaljuju\xc4\x87i i brojnim investitorima iz obli\xc5\xbenje Ju\xc5\xbene Koreje te Japana. Prema studiji iz 2014. godine, gradsko podru\xc4\x8dje Daliana generira bruto doma\xc4\x87i proizvod od 198,8 milijardi ameri\xc4\x8dkih dolara (USD). BDP po glavi stanovnika iznosio je 33.568 dolara. Na ljestvici ekonomski najja\xc4\x8dih svjetskih metropola, Dalian je svrstan na 57. mjesto. _NEWLINE_Va\xc5\xbean je industrijski centar, tre\xc4\x87a po veli\xc4\x8dini luka u Kini, te najva\xc5\xbenija luka za prijevoz ugljikovodika. Poznat je po tekstilnoj proizvodnji i festivalu mode.'